Intercomparses celebra la seua Setmana Cultural amb exposicions, música festera, debats i molta germanor
11/05/2018

# Intercomparses celebra la seua Setmana Cultural amb exposicions, música festera, debats i molta germanor

[![Intercomparses celebra la seua Setmana Cultural amb exposicions, música festera, debats i molta germanor](/images/noticias/2018/05/intercomparsas-semana-gr.jpg)](/images/noticias/2018/05/intercomparsas-semana-gr.jpg)

11.05.2018

Els actes s'iniciaran aquest divendres 11 de maig amb la inauguració de l'exposició del cartell anunciador de les festes de Moros i Cristians 2018

Aquest cap de setmana, la Federació Intercomparses de Paterna celebra la seua Setmana Cultural, una ocasió perfecta per a conèixer la història de les festes de Moros i Cristians de Paterna de mà dels seus protagonistes.

El **divendres 11 de maig**, el Gran Teatre acollirà la gala d'inauguració que coincidirà amb l'obertura de l'exposició del cartell anunciador de les festes de Moros i Cristians “_José Barbeta_” de Paterna 2018. La mostra estarà oberta al públic fins al 24 de maig i els visitants podran gaudir d'una selecció de trenta cartells d'entre tots els que s'han presentat al concurs i dels quals eixirà la imatge de les pròximes festes.

Una de les novetats d'aquesta edició és l'exposició d'indumentària mora que es podrà visitar en el vestíbul del Gran Teatre fins al 25 de maig. Es tracta d'una col·lecció de vestits de comparses Realistes de diferents ciutats com Alcoi, Villena, Elda, Oriola, Muro d'Alcoi i Paterna.

Les activitats es reprendran el **dijous 17 de maig**, amb una xarrada debat sobre la importància de les festes de Moros i Cristians de Paterna, que se celebrarà en el Teatre Capri a les 20 hores, i que comptarà amb la participació de membres de diferents comparses del municipi.

A més, els assistents també podran gaudir de la mostra fotogràfica “_Història del Mig Any_”, una col·lecció d'instantànies que arreplega la celebració d'aquesta festa des que s'iniciara l'any 1997.

El **dissabte 19 de maig**, els més xicotets podran gaudir amb la escoleta festera que tindrà lloc, coincidint amb la Gran Fira de Paterna, en l'avinguda Mestre Ramón Ramia a partir de les 11 hores. Els xiquets i xiquetes podran conèixer a través de panells didàctics la història de la festa i realitzar manualitats i altres activitats en els tallers infantils.

A les 19 hores, la Banda Simfònica del Centre Cultural Paternense oferirà un concert de música festera en l'Auditori Antonio Cap i una vegada finalitzat, les diferents comparses realitzaran una falsa entraeta des de l'Auditori fins a la plaça del Poble on es posarà el fermall d'or als actes de la Setmana Cultural amb un sopar de germanor.